Aðfaranótt mánudagsins 28. september verður almyrkvi á tungli sem sést að öllu leyti frá Íslandi ef veður leyfir . Myrkvinn hefst klukkan 00:12 en milli klukkan 02:11 og 03:23 er tunglið almyrkvað og þá blóðrautt á himninum . Ekki þarf nein hjálpartæki eins og sjónauka til að sjá tunglmyrkva svo allir geta notið hans með berum augum . Tunglmyrkvinn á sér stað á stærsta fulla tungli ársins , þegar tunglið er næst Jörðinni , sem stundum er kallað „ ofurmáni “ . Það verður því blóðrauður ofurmáni á lofti aðfaranótt 28. september . Í þetta sinn sést myrkvinn best frá Norður-Ameríku og Evrópu og að öllu leyti frá Íslandi . Seinast sást almyrkvi frá öllu Íslandi að morgni 21. desember 2010 . Tunglmyrkvinn 28. september hefst skömmu eftir miðnætti , klukkan 00:12 , þegar tunglið er hátt á lofti , nokkurn veginn í suðri í stjörnumerkinu Fiskunum . Tunglið snertir þá hálfskugga Jarðar sem er daufur og því sést lítil sem engin breyting á tunglinu þegar þetta gerist . Það er í raun ekki fyrr en um 70% tunglsins eru komin inn í hálfskuggann að einhverjar birtubreytingar sjást . Hálfskuggamyrkvinn verður meira áberandi eftir því sem á líður . Þegar tunglið snertir alskuggann , klukkan 01:07 , hefst deildarmyrkvi . Deildarmyrkvinn er mun greinilegri . Snemma í deildarmyrkvanum sérðu örugglega óræka sönnun þess að jörðin sem við byggjum er kúla . Klukkan 02:11 er tunglið allt í alskugga Jarðar og er þá almyrkvað . Lengd almyrkvans ræðst af því hvort tunglið ferðast beint í gegnum alskuggann eða ekki . Hraði tunglsins í gegnum skuggann er um 1 km á sekúndu svo almyrkvi getur mest staðið yfir í 1 klukkustund og 42 mínútur . Í þetta sinn stendur almyrkvinn yfir til klukkan 03:23 eða í 1 klukkustund og 12 mínútur . Þegar myrkvinn er allur yfirstaðinn klukkan 05:22 er tunglið nokkurn veginn í vestri og lægra á lofti . Helstu tímasetningar tunglmyrkvans 28. september 2015 . Mynd : Stjörnufræðivefurinn / Hermann Hafsteinsson ( eftir F. Espenak ) Þegar tunglið er inni í alskugga Jarðar fær það á sig blóðrauðan blæ . Frá yfirborði tunglsins sæi geimfari sólmyrkva og þunnan rauðan hring umlykja myrkvaða Jörð – án efa tignarleg sjón . Tunglmyrkvinn að þessu sinni er sérstakur að því leyti að hann ber upp þegar tunglið er næst Jörðu — 356.877 km í burtu . Frá árinu 1900 hafa aðeins fimm slíkir tunglmyrkvar orðið , seinast árið 1982 en næst árið 2033 . Undanfarið hefur fullt tungl í jarðnánd verið kallaður „ ofurmáni “ , þótt það sé ekkert „ ofur “ við tunglið þá ( ekki nema 15 tommu pizza sé ofurpizza miðað við 14 tommu pizzu ) . Fullt tungl í jarðnánd er 14% stærra en fullu tungli í jarðfirrð . Þrátt fyrir það er afar erfitt að sjá nokkurn mun á stærð tunglsins á himninum . „ Ofurmáninn “ að þessu sinni verður aðeins 4,7% breiðari og 16% bjartara en þegar tunglið er í meðalfjarlægð frá Jörðinni . Næst sést tunglmyrkvi frá Íslandi eftir fjögur ár , hinn 21. janúar 2019 . Þegar tunglmyrkvanum er lokið er ástæða til að beina sjónum okkar að austur - og suðurhimninum . Lágt á lofti í austri eru þrjár reikistjörnur : Júpíter , Mars og Venus sem skín skærast . Í suðaustri blikar hundastjarnan Síríus skært rétt yfir sjóndeildarhringnum og skiptir litum . Rétt fyrir ofan hana er stjörnumerkið Óríon í öllu sínu veldi . Morgunhimininn í austri og suðri 28. september 2015 . Mynd : Stjörnufræðivefurinn / Stellarium